Birgitte Josefsen (V), 2011-02-11:
En rivende udvikling er i gang i det danske sundhedsvæsen: Langt flere syge bliver behandlet af stadig dygtigere specialister.
Nye behandlingsformer og stadig bedre medicin giver en mere skånsom behandling, som ofte kan foregå ambulant i stedet for ved indlæggelse.
Sygeplejersker og paramedicinere inddrages under kyndig lægesupervision i større udstrækning i patientbehandlingen.
Telemedicinsk behandling, hvor patienten behandles hjemme i vante omgivelser, giver bl.a. mange kroniske patienter en langt bedre normal hverdag, hvor de ikke skal opholde sig på et sygehus med en seng og et natbord som fast inventar, men hvor de hjemme kan deltage i samme aktiviteter som den øvrige del af familien.
Det er den udvikling, der er i gang, og det går hurtigt.
Det er til gavn og hjælp for både den syge og de pårørende.
Når uheldet er ude og ulykken rammer os, skal vi alle være trygge.
Det er indiskutabelt.
Derfor er der også stor fokus på hele den akutte indsats.
Når vi er raske og rørige, ønsker vi nærhed.
Når vi er syge og har brug for behandling, ønsker vi høj kvalitet.
Netop det synspunkt var baggrunden for, at en række partier blev enige om en politisk aftale, der blev indgået i 2007.
Med i aftalen er Socialdemokratiet, Det Radikale Venstre, Venstre, Det Konservative Folkeparti og Dansk Folkeparti.
Overskriften på aftalen er »Principper for specialeplanlægningen«.
Aftalen handler om, hvordan det danske sundhedsvæsen og vores sygehusstruktur kan sikre en hurtig og kvalificeret behandling til os alle og for os alle.
Aftalen er i øjeblikket ved at blive rullet ud.
Der er gennemført en specialeplanlægning, der gør, at patienterne fremover mødes af den specialist, der har de rette kompetencer til at behandle netop den sygdom, den pågældende patient har brug for at blive behandlet for.
I aftalen er indskrevet, hvordan hele akutområdet skal sikres og styrkes, og det implementeres i øjeblikket.
Alarmcentralerne vil alle steder fremover blive betjent af sundhedsfagligt personale.
Det er en proces, der er igangsat, og som eksempelvis nu fungerer meget, meget tilfredsstillende i Region Nordjylland.
I går blev den første del af en 600-millioner-kroners-pulje sendt ud til regionerne.
Det er penge, som skal omsættes ude lokalt og være med til at styrke patientbehandlingen decentralt, så alle sikres hurtig og kvalificeret hjælp og behandling.
Venstre ønsker et sundhedsvæsen, hvor det handler om mennesker.
Venstre ønsker et sundhedsvæsen, hvor alle har ret til og får hurtig hjælp og behandling.
Venstre vil have et sundhedsvæsen, hvor kvalitet og tryghed har højeste prioritet.
Det var også det, der lå bag partiernes aftale i 2007, og det er det, vi forfølger.
Det er det, vi har taget afsæt i i hele vores politiske proces, og vi er meget glade for, at man udeomkring nu vil være med til at implementere det.
Jeg vil gerne fremsætte et forslag til vedtagelse på vegne af fru Birgitte Josefsen, Venstre, fru Liselott Blixt, Dansk Folkeparti, fru Vivi Kier, Det Konservative Folkeparti, og hr. Simon Emil Ammitzbøll, Liberal Alliance:
Forslag til vedtagelse
»Folketinget lægger afgørende vægt på, at patienterne i hele Danmark tilbydes behandling af højeste kvalitet, uanset tid, behandlingssted og specialiseringsniveau.
Partierne bag sundhedsloven har indgået en aftale om principperne for specialeplanlægningen, hvoraf det bl.a. fremgår, at »Regionerne skal samle behandlinger på bæredygtige enheder og samarbejde om funktioner, som er for specialiserede til at kunne udføres i alle regioner.
Akut behandling skal kunne leveres med den samme høje kvalitet døgnet rundt, året rundt.«
Folketinget lægger samtidig vægt på, at et fintmasket sikkerhedsnet og nære tilbud og hurtig hjælp skal understøtte den nye sygehusstruktur.
Folketinget konstaterer, at der er afsat godt 40 mia. kr. til udviklingen af sygehusstrukturen, inkl. regional egenfinansiering, og i alt 600 mio. kr. til at styrke akutindsatsen i yderområder med store afstande, herunder organisering af nære tilbud, samt en helikopterordning med fokus på blandt andet yderområder og øer.«